**Estcoy-13** oli Eesti jalaväekompanii, mis osales NATO juhitud sõjalisel operatsioonil Afganistanis alates novembrist 2011 kuni maikuuni 2012. 

Kompanii kuulus Šoti rügemendi 3. pataljoni (*Black Watch, 3rd Battalion, Royal Regiment of Scotland*) lahingugruppi.

Helmandi provintsi Nad Ali regioonis baseeruvat kompaniid juhib major Kaido Kivistik. Väeüksus mehitab patrullbaasi Wahid, kahte kontrollpunkti Limbang ja Brekna ning Loy Mandahi küla.

2004. aastal moodustatud Estcoy-13 koosnes Scoutspataljoni C-kompanii ja Vahipataljoni kaitseväelastest.

Estcoy-13 mehed naasid Eestisse 26. mail 2012. Afganistanis jätkas teenistust Estcoy-14.

Väljaõpe
--------

13.–23. septembrini 2011 korraldati Ida-Virumaal Sirgalas õppus BAM-11. Afganistani suunduva Eesti kontingendiga koos osales väljaõppeharjutustel rahvuslik toetuselement NSE-12. Lisaks osaleti 27. septembrist kuni 4. oktoobrini Lätis Ādaži polügoonil iga-aastasel õppusel Teraskilp

Missioonid
----------

ESTCOY-13 põhiülesanneteks oli vastase häirimine ja eksitamine koostöös Ühendkuningriigi luurerühma ja snaiprigrupiga. Osaleti teede puhastamistel isevalmistatud lõhkekehadest (*IED – Improvised Explosive Device*), et avada teed liikumiseks lõunast tulevatele Afganistani armee ja politsei üksustele.

Detsembrist jaanuarini osalesid Estcoy-13 liikmed koos Afganistani julgeolekujõudude ja Helmandi Väekoondise üksustega koostööoperatsioonis *Talvevõit*. Igapäevaste patrullide käigus avastati kuus peidikut, mis sisaldasid tulirelvi, laskemoona ja erinevaid lõhkekehade valmistamiseks vajaminevaid komponente.

Jaanuaris kümnepäevalise ühisoperatsiooni *Vapper Tiiger* (Loy Mandah ja Lashkar Gah vahelise magistraaltee puhastamine) käigus tehti kahjutuks kümme isevalmistatud lõhkekeha. Avastati 17 peidikut ebaseaduslike relvade, laskemoona ja lõhkekehade valmistamise komponentidega.

Vigastused
----------

25. detsembril 2011 sai eesti kaitseväelane kergelt haavata omatehtud lõhkekeha osalises plahvatuses. 

24. jaanuaril ja 1. veebruaril 2012 ründasid mässulised Estcoy-13 jalgsi patrulli, mille käigus said kaitseväelased raskelt haavata.

Avalik tähelepanu
-----------------

Jaanuaris 2012 külastas Eesti sõdureid Afganistanis Riigikogu riigikaitsekomisjoni delegatsioon, koosseisus Mati Raidma, Aivar Riisalu, Marianne Mikko, Lauri Laasi ja Ülo Tulik.

Iseseisvuspäeva eel kohtusid Balti Kaitsekolledžis telesilla vahendusel Eesti kaitseväelastega president Toomas Hendrik Ilves ja kaitseväe juhataja brigaadikindral Riho Terras.

Vaata ka
--------

* Eesti NATO sõjalistes operatsioonides
* Scoutspataljon

Viited
------

1. 1 2 3  "Reedel asus Afganistani poole teele järgmine üksus Eesti kaitseväelasi" ERR, 7. november 2011
2. 1 2  "Afganistanis teeninud kaitseväelased saabusid koju" ERR, 26. mai 2012
3. ↑  Kaitseväe juhataja: olete Afganistanis Eestit hästi teeninud Kaitsevägi, 23. märts 2012
4. 1 2  "Vahipataljon saatis kaks uut meest operatsioonile Afganistani"[*alaline kõdulink*] Vahipataljon, 7. november, 2011
5. ↑  "Scoutspataljon harjutab Ida-Virus Afganistani operatsiooniks"[*alaline kõdulink*] DELFI, 13. september 2011
6. ↑  "Scoutspataljoni mehed õppisid, kuidas Afganistanis käituda"[*alaline kõdulink*] DELFI, 22. september 2011
7. ↑  "Afganistani suunduv Eesti jalaväekompanii läheb Lätti harjutama" DELFI, 26. september 2011
8. 1 2  "ESTCOY-13 koostööoperatsioon Afganistani julgeolekujõududega lõppes edukalt" Kaitsevägi, 4. jaanuar 2012
9. ↑  "Estcoy avastas Helmandis 17 ebaseaduslikku relvapeidikut" Kaitsevägi, 17. jaanuar 2012
10. ↑  Sven Harjo. "Afganistanis sai Eesti sõdur lõhkekeha plahvatuses viga" Õhtuleht, 29. detsember 2011
11. ↑  "Afganistani valitsusvastased ründasid Eesti sõdureid" Kaitsevägi, 24. jaanuar 2012
12. ↑  "Afganistani valitsusvastased ründasid Eesti sõdureid" Kaitsevägi, 1. veebruar 2012
13. ↑  "Eesti sõdureid Afganistanis külastas riigikogu riigikaitsekomisjon" DELFI, 31. jaanuar 2012
14. ↑  "President Ilves kaitseväelastele Afganistanis: te olete eesti parimad sõdurid" Kaitsevägi, 23. veebruar 2012

Välislingid
-----------

* Estcoy-13. DELFI
* FOTOD: President Ilves käis Paldiskis Afganistani sõitvate kaitseväelastega kohtumas. DELFI
* Vahur Koorits. FOTOD: Kaitseväelased Afganistanis võtsid uue aasta vastu teenistuskohtadel. DELFI, 01. jaanuar 2012